Messadi pertuccont credit d'impegn per la construcziun da duas novas fermadas da posta tenor ils basegns da persunas cun impediments alla Porta Sura a Glion

Preziada dunna presidenta dil parlament

Stimadas parlamentarias, stimai parlamentaris

El quen d'investiziun 2023 han ins priu per enconuschientscha dall'amplificaziun dallas fermadas da posta alla Porta Sura. El fratemps han ins saviu elaborar in project ch'ei vegnius coordinaus cun igl uffeci da construcziun bassa dil cantun Grischun, la polizia cantunala dil Grischun e l'AutoDaPosta SA. Perquei suttametta la suprastonza communala al parlament communal in credit d'impegn corrispundent per la construcziun da duas novas fermadas da posta e duas sdremas da pedunzs el territori dalla cruschada Via Porclas/Via da Val.

Situaziun da partenza

La cruschada Via Porclas/Via da Val ei in punct central impurtont dil traffic el marcau da Glion e la fermada da posta Porta Sura ei sper la staziun la fermada da posta la pli impurtonta. Las lingias d'auto da posta da Val, Lumnezia, Sursaissa Mundaun e Luven han leu ina fermada. El rom dalla sanaziun dalla Via Porta Sura ei ina fermada da posta gia vegnida realisada tenor ils basegns da persunas cun impediments. Buca sligiaus ei il problem per ils autos da posta che curseschan viers il marcau. Ils autos da posta che vegnan da Val tegnan tier la fermada existenta alla Via da Val ed ils ulteriurs autos da posta alla Via Sogn Martin. La fermada alla Via Sogn Martin ei inufficiala ed ha buc in'infrastructura ch'ei specifica per autos da posta. Buca cuntenteivla ei era la situaziun per ils pedunzs. El territori dalla Via Porclas ein neginas sdremas da pedunzs avon maun ed el cass da bia traffic vegn la traversada dalla via engreviada fermamein. Per motivs da segirtad ei la situaziun actuala oravontut buca supportabla per affons da scola.

Cun il project present duein las fermadas da posta vegnir amplificadas tenor ils basegns da persunas cun impediments e duas novas sdremas da pedunzs vegnir realisadas malgrad ch'ei vegn introduciu tempo 30 en quest sectur.

Per ils autos da posta da Val vegn ina nova fermada da posta tenor ils basegns da persunas cun impediments construida dalla vart orientala dalla Via da Val. Per ch'il rest dil traffic surpassa buc igl auto da posta che seferma sto in'insla vegnir construida. Quella serva il medem mument era als pedunzs per traversar la via. La fermada da posta alla Via da Val per ils autos da posta che curseschan viers anora vegn abolida resp. deplazzada alla Via Porta Sura.

All'entschatta dalla Via Porta Sura datier dalla cruschada vegn construida ina nova fermada da posta tenor ils basegns da persunas cun impediments, e quei per ils ulteriurs autos da posta che vegnan neu dalla Lumnezia, da Sursaissa Mundaun e da Luven. Ultra da quei duei ina nova sdrema da pedunzs vegnir construida alla Via Porclas. En quei connex vegn era il passapei adattaus.

Bushaltestelle Obertor

Bushaltestelle Obertor

Bushaltestelle Valserstrassesse

Bushaltestelle Valserstrassesse

Cuosts

Planisaziun e direcziun da construcziun	CHF	22'000.00

Lavurs d'impressari e da cuvrida	CHF	248'000.00

Divers (sdremas da pedunzs, signalisaziuns, mesiraziun, etc.)	CHF	25'000.00

Casettas da spetga per autos da posta	CHF	30'000.00

Nunprevediu	CHF	35'000.00

Total	CHF	360'000.00

Finanziaziun

Per sanar e construir fermadas da posta tenor la LImp (lescha davart l'egualitad da persunas cun impediments) vegn concedida temporarmein entochen la fin digl onn 2023 ina contribuziun da 60 pertschien dils cuosts imputabels. Ei vegn pia fatg quen cun ina contribuziun da subvenziun dil cantun ell'altezia da ca. CHF 150'000.00.

Proposta

Sin fundament dallas explicaziuns precedentas fa la suprastonza communala las suandontas propostas al parlament communal:

d'entrar ella fatschenta;

da conceder per la construcziun dallas duas novas fermadas da posta tenor ils basegns da persunas cun impediments alla Porta Sura ed alla Via da Val cun las adattaziuns dil passapei sco era las sdremas per pedunzs in credit d'impegn da brutto CHF 360'000 incl. in'eventuala carischia;

d'autorisar la suprastonza communala da realisar il conclus.

Ilanz/Glion, ils 14 da mars 2023	Suprastonza communala Ilanz/Glion

1

2